Legal Document

Category: 817

Text:
15. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 59 της 2/7 Μαρτ. 1990 (ΦΕΚ Α΄ 25) Ίδρυση Ν.Π.Δ.Δ. με την επωνυμία «ΕΘΝΙΚΟ ΚΕΝΤΡΟ ΑΙΜΟΔΟΣΙΑΣ». Έχοντας υπόψη: 1.Τις διατάξεις των παρ. 1, 2 και 3 του άρθρ. 4 του Νόμ. 1820/88 «Αιμοδοσία» (ΦΕΚ 261/17.11.88 τ.Α΄). 2.Τις διατάξεις του Νόμ. 1397/83 «Εθνικό Σύστημα Υγείας» (ΦΕΚ 143/7.10.83 τ.Α΄). 3.Την αριθ. 2/1990/10.1.1990 γνωμοδότηση του Συμβουλίου της Επικρατείας, με πρόταση των Υπουργών Προεδρίας της Κυβέρνησης, Οικονομικών και Υγείας, Πρόνοιας και Κοινωνικών Ασφαλίσεων, αποφασίζουμε: Νομική μορφή - Επωνυμία - Εποπτεία Άρθρ.1.-1.Ιδρύεται Ν.Π.Δ.Δ. με την επωνυμία «Εθνικό Κέντρο Αιμοδοσίας», που εποπτεύεται από τον Υπουργό Υγείας, Πρόνοιας και Κοινωνικών Ασφαλίσεων και το οποίο έχει έδρα την Αθήνα. 2.Το Εθνικό Κέντρο Αιμοδοσίας έχει σφραγίδα στρογγυλή στην οποία αναγράφεται σε επάλληλους κύκλους: «ΕΛΛΗΝΙΚΗ ΔΗΜΟΚΡΑΤΙΑ - ΥΠΟΥΡΓΕΙΟ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ - ΕΘΝΙΚΟ ΚΕΝΤΡΟ ΑΙΜΟΔΟΣΙΑΣ» και στη μέση έχει το Εθνόσημο. Σκοπός Άρθρ.2.-Σκοπός του Εθνικού Κέντρου Αιμοδοσίας είναι η εξεύρεση και συλλογή αίματος από μεγάλες πληθυσμιακές ομάδες, η αποθεματοποίηση και η κατεργασία του, η παρασκευή παραγώγων πλάσματος, η παρασκευή υλικού αιμοδοσίας, ο συντονισμός της διακίνησης του αίματος και των παραγώγων του, η επιστημονική έρευνα και η πειραματική ανάπτυξη μεθόδων σε θέματα που ενδιαφέρουν την αιμοδοσία και η εκπαίδευση επιστημονικού, τεχνικού και βοηθητικού προσωπικού μέσα στα πλαίσια των διατάξεων του Νόμ. 1397/1983. Διοίκηση Άρθρ.3.-1.Το Εθνικό Κέντρο Αιμοδοσίας διοικείται από εννεαμελές Διοικητικό Συμβούλιο, που συγκροτείται από: α.Τον Προϊστάμενο της Δ/νσης Αιμοδοσίας του Υπουργείου Υγείας, Πρόνοιας και Κοινωνικών Ασφαλίσεων. β.Έναν Προϊστάμενο κέντρου αιμοδοσίας νοσηλευτικού ιδρύματος Ν.Δ. 2592/1953 της περιοχής Αθηνών - Πειραιώς, που ορίζεται από τον Υπουργό Υγείας, Πρόνοιας και Κοινωνικών Ασφαλίσεων. γ.Ένα γιατρό των Υγειονομικών υπηρεσιών των Ενόπλων Δυνάμεων, που προτείνεται από τον Υπουργό Εθνικής Άμυνας. δ.Έναν εκπρόσωπο της Αιματολογικής Εταιρείας, που προτείνεται απ’ αυτήν. ε.Ένα δικηγόρο που προτείνεται από το Δικηγορικό Σύλλογο Αθηνών. στ.Έναν εκπρόσωπο της Τοπικής Αυτοδιοίκησης, που ορίζεται από την Κεντρική Ένωση Δήμων και Κοινοτήτων Ελλάδας (Κ.Ε.Δ.Κ.Ε.). ζ.Έναν εκλεγμένο εκπρόσωπο όλου του προσωπικού του Κέντρου. η.Ένα γιατρό που προτείνεται από τον Πανελλήνιο Ιατρικό Σύλλογο (Π.Ι.Σ.). θ.Έναν εκπρόσωπο που προτείνεται από την Πανελλήνια Ομοσπονδία Συλλόγων Εθελοντών Αιμοδοτών Ελλάδας (Π.Ο.Σ.Ε.Α.Ε.). Τα μέλη αυτά ορίζονται με ισάριθμους αναπληρωτές. 2.Η σύνθεση του Συμβουλίου γίνεται με απόφαση του Υπουργού Υγείας, Πρόνοιας και Κοινωνικών Ασφαλίσεων. Με την ίδια απόφαση ορίζονται ο Πρόεδρος και ο Αντιπρόεδρος του Διοικητικού Συμβουλίου. Έσοδα του Κέντρου Άρθρ.4.-1.Η επιχορήγηση από τον Κρατικό Τακτικό Προϋπολογισμό και τον Προϋπολογισμό Δημοσίων Επενδύσεων. 2.Οι εισφορές από δωρεές, κληρονομιές, κληροδοσίες και λοιπές συνδρομές προς το Κέντρο. 3.Κάθε άλλο νόμιμο έσοδο που δεν κατονομάζεται ειδικά. 16. ΑΠΟΦΑΣΗ ΥΠΟΥΡΓΟΥ ΥΓΕΙΑΣ,  ΠΡΟΝΟΙΑΣ ΚΑΙ ΚΟΙΝ. ΑΣΦΑΛΙΣΕΩΝ Αριθ. Α8/Φ. 152. Οικ. 660 της 4/10 Απρ. 1990 (ΦΕΚ Β΄ 267) Τρόπος λειτουργίας της Επιτροπής Αιμοδοσίας. Τροποποιήθηκε από την Υ4Δ/οικ. 11785/21 Νοεμ. -1 Δεκ. 1995 ΦΕΚ Β΄ 995 απόφ. Υπ. Υγείας και Πρόνοιας.